Meer stropers, trekkers in Augustus verkoop | Landbou
Nadat in Augustus 2019 nie 'n enkele stroper in Suid-Afrika verkoop is nie, het 13 van die reuse-werktuie in Augustus 2020 die vertoonlokale van plaaslike handelaars verlaat.
Die 438 trekkers wat in Augustus vanjaar verkoop is, is een meer as 'n jaar gelede. Vir die jaar tot dusver is trekkerverkope nou net 3% minder as verkope vir die vorige ooreenstemmende tydperk, maar 18% meer stropers is verkoop.
Sentiment in die landboumasjineriebedryf is positief, sê mnr. Karel Munnik, voorsitter van die Suid-Afrikaanse Landboumasjinerieassosiasie (Salma), wat maandelikse verkoopsyfers byhou. "Hoewel daar weens laat reën gehalteprobleme met sekere somergewasse was, was opbrengste oor die algemeen goed." Daarby lyk die vooruitsigte vir die wintergraan goed en verwag Salma bemoedigende ramings vir die komende somergewasseisoen. Dit, saam met laer rentekoerse, het boere se finansiële vermoë om landboumasjinerie te koop, verbeter.
"Dié positiewe tendens sal waarskynlik volgehou word op kort termyn. Toekomstige vlakke van verkope sal egter beïnvloed word deur die beskikbaarheid van ouer voorraad teen laer pryse en die uitwerking van die wisselkoers op pryse vir toerusting," sê Munnik. Die waarde van die rand het vanjaar teen die meeste groot internasionale geldeenhede gedaal, wat die prys van nuwe ingevoerde voorraad sal verhoog.
Augustus is tradisioneel 'n stiller maand vir die verkope van landboumasjinerie, sê mnr. Anthony Clark, van @smalltalkdaily, 'n onafhanklike landboumark-ontleder. "Verkope behoort weer stoom op te bou soos die inkomste van die die 2020-graanoes uitbetaal word."